CELEX: 32017R0216
Language: bg
Date: 2016-11-30 00:00:00
Title: Делегиран регламент (ЕС) 2017/216 на Комисията от 30 ноември 2016 година за изменение на Регламент (ЕС) № 98/2013 на Европейския парламент и на Съвета във връзка с добавянето на магнезиевия прах към списъка на прекурсорите на взривни вещества в приложение II (Текст от значение за ЕИП. )

9.2.2017   
            
            
               BG
            
            
               Официален вестник на Европейския съюз
            
            
               L 34/5
            
         ДЕЛЕГИРАН РЕГЛАМЕНТ (ЕС) 2017/216 НА КОМИСИЯТА
   от 30 ноември 2016 година
   за изменение на Регламент (ЕС) № 98/2013 на Европейския парламент и на Съвета във връзка с добавянето на магнезиевия прах към списъка на прекурсорите на взривни вещества в приложение II
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 98/2013 на Европейския парламент и на Съвета от 15 януари 2013 г. относно предлагането на пазара и използването на прекурсори на взривни вещества (1), и по-специално член 12 от него,
   като има предвид, че:
   
               (1)
            
            
               В приложение II към Регламент (ЕС) № 98/2013 се изброяват прекурсори на взривни вещества, които са предмет на хармонизирани правила по отношение на наличността им за масовия потребител и осигуряването на подходящо докладване на подозрителни трансакции, липси и кражби по цялата верига на доставки.
            
         
               (2)
            
            
               Веществата, изброени в приложение II, са налични за масовите потребители, но са предмет на задължението за докладване, което обхваща както професионалните потребители по цялата верига на доставки, така и масовите потребители.
            
         
               (3)
            
            
               Държавите членки доказаха, че в Европа алуминиевият прах е бил използван за производството на взривни вещества при домашни условия и че е бил придобиван за тази цел. Магнезиевият прах е вещество със свойства, много сходни с тези на алуминия.
            
         
               (4)
            
            
               Предлагането на пазара и използването на алуминиеви и магнезиеви прахове понастоящем не са хармонизирани на равнището на Съюза. Поне една държава членка обаче вече ограничава тяхната наличност за масовите потребители, а Световната митническа организация извършва наблюдение на пратките с алуминиев прах в световен мащаб с оглед установяване на случаите на незаконна търговия, извършвана с цел производство на импровизирани прекурсори на взривни вещества.
            
         
               (5)
            
            
               Като се имат предвид степента на заплахата или обемът на търговията, свързани с тези вещества, понастоящем ситуацията във връзка със злоупотребата с алуминиеви и магнезиеви прахове не обосновава ограничаването на достъпа на масовия потребител до тях.
            
         
               (6)
            
            
               Необходим е повишен контрол, за да се позволи на националните органи да предотвратяват и откриват възможно незаконно използване на тези вещества като прекурсори на взривни вещества, и това може да бъде постигнато чрез механизма за докладване, създаден съгласно Регламент (ЕС) № 98/2013.
            
         
               (7)
            
            
               Алуминиевият прах е предмет на отделен делегиран акт, посредством който той е добавен в приложение II. Това би оставило магнезиевия прах като реалистична неконтролирана алтернатива на алуминиевия прах.
            
         
               (8)
            
            
               Предвид риска, който поражда възможността за предоставяне на магнезиев прах, и като се има предвид, че задължението за докладване няма да окаже значително въздействие върху икономическите оператори или потребителите, е обосновано и пропорционално това вещество да бъде добавено в приложение II към Регламент (ЕС) № 98/2013,
            
         ПРИЕ НАСТОЯЩИЯ РЕГЛАМЕНТ:
   Член 1
   В таблицата в приложение II към Регламент (ЕС) № 98/2013 се добавя следното вещество:
   
      
                  „магнезий, прахове
                  
                  (CAS № 7439-95-4) (2) (3)
               
               
                  ex 8104 30 00 “
               
               
                   
               
            
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 30 ноември 2016 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 39, 9.2.2013 г., стр. 1.